CELEX: 32018R0673
Language: da
Date: 2018-05-03 00:00:00
Title: Europa-Parlamentets og Rådets forordning (EU, Euratom) 2018/673 af 3. maj 2018 om ændring af forordning (EU, Euratom) nr. 1141/2014 om statut for og finansiering af europæiske politiske partier og europæiske politiske fonde

4.5.2018   
               
               
                  DA
               
               
                  Den Europæiske Unions Tidende
               
               
                  LI 114/1
               
            EUROPA-PARLAMENTETS OG RÅDETS FORORDNING (EU, Euratom) 2018/673
      af 3. maj 2018
      om ændring af forordning (EU, Euratom) nr. 1141/2014 om statut for og finansiering af europæiske politiske partier og europæiske politiske fonde
      EUROPA-PARLAMENTET OG RÅDET FOR DEN EUROPÆISKE UNION HAR —
      under henvisning til traktaten om Den Europæiske Unions funktionsmåde, særlig artikel 224,
      under henvisning til traktaten om oprettelse af Det Europæiske Atomenergifællesskab, særlig artikel 106A,
      under henvisning til forslag fra Europa-Kommissionen,
      efter fremsendelse af udkast til lovgivningsmæssig retsakt til de nationale parlamenter,
      under henvisning til udtalelse fra Det Europæiske Økonomiske og Sociale Udvalg (1),
      efter høring af Regionsudvalget,
      under henvisning til udtalelse fra Revisionsretten (2),
      efter den almindelige lovgivningsprocedure (3), og
      ud fra følgende betragtninger:
      
                  (1)
               
               
                  Ved Europa-Parlamentets og Rådets forordning (EU, Euratom) nr. 1141/2014 (4) indføres der en særlig europæisk retlig status, som europæiske politiske partier og deres tilknyttede europæiske politiske fonde kan nyde godt af, og det fastsættes, at de finansieres via Den Europæiske Unions almindelige budget.
               
            
                  (2)
               
               
                  Der er konstateret et behov for at ændre forordning (EU, Euratom) nr. 1141/2014 med henblik på bedre at opfylde målet om at tilskynde og støtte de europæiske politiske partier og deres tilknyttede europæiske politiske fonde i deres bestræbelser på at sikre en stærk forbindelse mellem det europæiske civilsamfund og EU-institutionerne, og navnlig Europa-Parlamentet.
               
            
                  (3)
               
               
                  Som følge af ændringer af Europa-Parlamentets og Rådets forordning (EU, Euratom) nr. 966/2012 (5) (»finansforordningen«) bør definitionen af nationalt kontaktpunkt revideres. De relevante myndigheder i medlemsstaterne bør specifikt udpege en eller flere personer med henblik på udveksling af oplysninger i forbindelse med anvendelsen af nærværende forordning. De kan i dette øjemed vælge mellem de personer eller organer, der allerede er udpeget for så vidt angår spørgsmål vedrørende systemet for tidlig opdagelse og udelukkelse, som er oprettet og forvaltes af Kommissionen med sigte på at beskytte Unionens finansielle interesser.
               
            
                  (4)
               
               
                  Det er nødvendigt i højere grad at sikre, at de europæiske politiske partier og deres tilknyttede europæiske politiske fonde har en reel tværnational dimension, for at de kan erhverve den særlige europæiske retlige status gennem registrering. Med henblik på at styrke forbindelsen mellem politik på nationalt plan og på EU-plan og med henblik på at forhindre, at det samme nationale parti kunstigt etablerer flere europæiske politiske partier med lignende eller identiske politiske retninger, bør medlemmer af det samme nationale politiske parti endvidere ikke tages i betragtning, når det skal afgøres, hvorvidt forskellige politiske alliancer opfylder minimumsrepræsentationskravene for at blive registreret som et europæisk parti. Derfor bør kun politiske partier og ikke enkeltpersoner medregnes i forbindelse med disse minimumsrepræsentationskrav.
               
            
                  (5)
               
               
                  Europæiske politiske partier og deres tilknyttede europæiske politiske fonde bør gives mulighed for at udnytte en større andel af bevillingerne til deres finansiering i Den Europæiske Unions almindelige budget. Andelen af finansielle bidrag eller tilskud fra Den Europæiske Unions almindelige budget af de årlige tilskudsberettigede omkostninger, som er angivet i et europæisk politisk partis budget, og de støtteberettigede omkostninger, som en europæisk politisk fond har afholdt, bør derfor forhøjes.
               
            
                  (6)
               
               
                  For at sikre gennemsigtighed og for at styrke kontrollen og de europæiske politiske partiers demokratiske ansvarlighed og forbindelsen mellem det europæiske civilsamfund og EU-institutionerne, og navnlig Europa-Parlamentet, bør adgangen til finansiering via Den Europæiske Unions almindelige budget gøres betinget af, at EU-medlemspartierne på en klart synlig og brugervenlig måde offentliggør det pågældende europæiske partis politiske program og logo. Medtagelse af oplysninger om kønsfordelingen i forhold til hvert af det europæiske politiske partis medlemspartier bør tilskyndes.
               
            
                  (7)
               
               
                  For at opnå en mere forholdsmæssig fordeling af midlerne fra Den Europæiske Unions almindelige budget, som objektivt afspejler vælgernes reelle støtte til et europæisk politisk parti, bør støtten til de europæiske politiske partier og dermed til deres respektive tilknyttede europæiske politiske fonde i højere grad afhænge af vælgernes påviselige støtte. Reglerne om fordeling af støtte bør derfor tilpasses, så de i højere grad tager højde for andelen af valgte medlemmer, som hvert europæisk parti har i Europa-Parlamentet.
               
            
                  (8)
               
               
                  Hvis et europæisk politisk parti eller en europæisk politisk fond som følge af ændrede omstændigheder ikke længere opfylder en eller flere af registreringsbetingelserne, bør partiet eller fonden fjernes fra registret.
               
            
                  (9)
               
               
                  Af hensyn til retssikkerheden og gennemsigtigheden bør det udtrykkeligt fastlægges, at et europæisk politisk parti eller en europæisk politisk fond kan fjernes fra registret inden for en rimelig frist, hvis partiet eller fonden har afgivet urigtige eller ufuldstændige oplysninger, på grundlag af hvilke der er truffet afgørelse om registrering af det pågældende parti eller den pågældende fond.
               
            
                  (10)
               
               
                  Beskyttelsen af Unionens finansielle interesser bør styrkes ved at indføre en bestemmelse om, at effektiv inddrivelse af finansiering via Den Europæiske Unions almindelige budget i tilfælde af overtrædelser bør sikres gennem inddrivelse af uberettiget udbetalte beløb fra fysiske personer, der er ansvarlige for den pågældende overtrædelse, idet der, hvor det er relevant, tages hensyn til særlige omstændigheder, der gør sig gældende for disse fysiske personer.
               
            
                  (11)
               
               
                  For at evaluere virkningerne af forordning (EU, Euratom) nr. 1141/2014 som ændret ved nærværende forordning på grundlag af væsentlig dokumentation for den praktiske anvendelse heraf bør datoen for den foreslåede omfattende revision udsættes. Der bør i forbindelse med denne omfattende revision lægges særlig vægt på indvirkningen af forordning (EU, Euratom) nr. 1141/2014 som ændret ved nærværende forordning på små europæiske politiske partiers og deres tilknyttede europæiske politiske fondes stilling.
               
            
                  (12)
               
               
                  De nye krav vedrørende offentliggørelse af europæiske politiske partiers politiske program og logo bør så vidt muligt finde anvendelse allerede på ansøgninger om støtte for 2019, som er det år, hvor det næste valg til Europa-Parlamentet afholdes. Denne forordning bør derfor indeholde bestemmelser om overgangsordninger.
               
            
                  (13)
               
               
                  For at sikre at ændringerne til forordning (EU, Euratom) nr. 1141/2014, som indføres ved nærværende forordning, finder rettidig anvendelse, bør nærværende forordning træde i kraft på dagen for offentliggørelsen i Den Europæiske Unions Tidende.
               
            
                  (14)
               
               
                  Forordning (EU, Euratom) nr. 1141/2014 bør derfor ændres i overensstemmelse hermed —
               
            VEDTAGET DENNE FORORDNING:
      Artikel 1
      I forordning (EU, Euratom) nr. 1141/2014 foretages følgende ændringer:
      
                  1)
               
               
                  Betragtning 12 affattes således:
                  
                              »(12)
                           
                           
                              Europæiske politiske partier og deres tilknyttede europæiske politiske fonde, som ønsker at blive anerkendt som sådanne på EU-plan som følge af, at de har en europæisk retlig status, og at modtage offentlig finansiering via Den Europæiske Unions almindelige budget, bør overholde visse principper og opfylde visse betingelser. Det er navnlig nødvendigt, at europæiske politiske partier og deres tilknyttede europæiske politiske fonde, især i deres programmer og i deres aktiviteter, respekterer de værdier, som Unionen bygger på, som udtrykt i artikel 2 i TEU, nemlig respekt for den menneskelige værdighed, frihed, demokrati, ligestilling, retsstatsprincippet og respekt for menneskerettighederne, herunder rettigheder for personer, der tilhører mindretal.«
                           
                        
            
                  2)
               
               
                  Følgende betragtning indsættes:
                  
                              »(30a)
                           
                           
                              I henhold til de bestemmelser og procedurer, der er fastsat i Rådets forordning (EU) 2017/1939 (*1), har Den Europæiske Anklagemyndighed (EPPO) til opgave at undersøge påståede strafbare handlinger i forbindelse med finansieringen af europæiske politiske partier og europæiske politiske fonde, der indvirker på Unionens finansielle interesser, jf. Europa-Parlamentets og Rådets direktiv (EU) 2017/1371 (*2). Forpligtelsen i henhold til artikel 24 i forordning (EU) 2017/1939 er gældende for myndigheden.
                           
                        
                     (*1)  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (EUT L 283 af 31.10.2017, s. 1)."
						
                  
                     (*2)  Europa-Parlamentets og Rådets direktiv (EU) 2017/1371 af 5. juli 2017 om strafferetlig bekæmpelse af svig rettet mod Den Europæiske Unions finansielle interesser (EUT L 198 af 28.7.2017, s. 29).«"
						
               
            
                  3)
               
               
                  Artikel 2, nr. 10), erstattes af følgende:
                  »10)   »nationalt kontaktpunkt«: en person eller personer, som af medlemsstaternes relevante myndigheder er udpeget til at udveksle oplysninger i forbindelse med anvendelsen af denne forordning«.
               
            
                  4)
               
               
                  Artikel 3, stk. 1, ændres således:
                  
                              a)
                           
                           
                              Litra b), første afsnit, affattes således:
                              »dens medlemspartier skal i mindst en fjerdedel af medlemsstaterne være repræsenteret af medlemmer af Europa-Parlamentet, af nationale parlamenter, af regionale parlamenter eller af regionale forsamlinger, eller«.
                           
                        
                              b)
                           
                           
                              Følgende litra indsættes:
                              
                                          »ba)
                                       
                                       
                                          dens medlemspartier er ikke medlemmer af et andet europæisk politisk parti«.
                                       
                                    
                        
            
                  5)
               
               
                  Artikel 10, stk. 3, første afsnit, affattes således:
                  »Europa-Parlamentet, der handler på eget initiativ eller efter begrundet anmodning fra en gruppe borgere indgivet i overensstemmelse med de relevante bestemmelser i Parlamentets forretningsorden, eller Rådet eller Kommissionen kan indsende en anmodning til myndigheden om at kontrollere, at et bestemt europæisk politisk parti eller en bestemt europæisk politisk fond overholder de betingelser, der er fastsat i artikel 3, stk. 1, litra c), og artikel 3, stk. 2, litra c). I sådanne tilfælde, samt i de tilfælde der er omhandlet i artikel 16, stk. 3, litra a), anmoder myndigheden det udvalg af uafhængige fremtrædende personer, der er oprettet ved artikel 11, om at afgive udtalelse om spørgsmålet. Udvalget afgiver sin udtalelse inden for to måneder.«
               
            
                  6)
               
               
                  Artikel 17, stk. 4, affattes således:
                  »4.   Finansielle bidrag eller tilskud fra Den Europæiske Unions almindelige budget må ikke overstige 90 % af de årlige tilskudsberettigede omkostninger, som er angivet i et europæisk politisk partis budget, og 95 % af de støtteberettigede omkostninger, som en europæisk politisk fond har afholdt. Europæiske politiske partier kan anvende ubrugte EU-bidrag ydet til dækning af tilskudsberettigede omkostninger i regnskabsåret efter tildelingen. Beløb, der fortsat ikke er brugt efter udløbet af dette regnskabsår, tilbagebetales i henhold til finansforordningen.«
               
            
                  7)
               
               
                  I artikel 18 indsættes følgende stykke:
                  »2a.   Et europæisk politisk parti skal i sin ansøgning medtage dokumentation for, at dets EU-medlemspartier på deres websteder som hovedregel har offentliggjort det europæiske politiske partis program og logo på en klart synlig og brugervenlig måde i alle de 12 måneder forud for den endelige dato for indgivelsen af ansøgningen.«
               
            
                  8)
               
               
                  Artikel 19, stk. 1, affattes således:
                  »1.   De respektive bevillinger, der er til rådighed for europæiske politiske partier og europæiske politiske fonde, som er blevet tildelt bidrag eller tilskud i henhold til artikel 18, fordeles årligt på grundlag af følgende fordelingsnøgle:
                  
                              —
                           
                           
                              10 % fordeles i lige store dele mellem de tilskudsberettigede europæiske politiske partier
                           
                        
                              —
                           
                           
                              90 % fordeles blandt de tilskudsberettigede europæiske politiske partier i forhold til deres andel af valgte medlemmer til Europa-Parlamentet.
                           
                        Samme fordelingsnøgle bruges til at yde støtte til europæiske politiske fonde på basis af deres tilknytning til et europæisk politisk parti.«
               
            
                  9)
               
               
                  Artikel 27, stk. 1, ændres således:
                  
                              a)
                           
                           
                              Litra b) affattes således:
                              
                                          »b)
                                       
                                       
                                          når det efter procedurerne i artikel 10, stk. 2-5, er fastslået, at det eller den ikke længere overholder en eller flere af de betingelser, der er fastsat i artikel 3, stk. 1 eller 2«.
                                       
                                    
                        
                              b)
                           
                           
                              Følgende litra indsættes:
                              
                                          »ba)
                                       
                                       
                                          når en afgørelse om at registrere det pågældende parti eller den pågældende fond er baseret på urigtige eller vildledende oplysninger, som kan tilskrives ansøgeren, eller når en sådan afgørelse er opnået ved svigagtig adfærd, eller«.
                                       
                                    
                        
            
                  10)
               
               
                  Følgende artikel indsættes:
                  »Artikel 27a
                  Fysiske personers ansvar
                  Hvis myndigheden pålægger en finansiel sanktion i de situationer, der er omhandlet i artikel 27, stk. 2, litra a), nr. v) eller vi), kan den med henblik på inddrivelse i henhold til artikel 30, stk. 2, fastslå, at en fysisk person, som er medlem af det europæiske politiske partis eller den europæiske politiske fonds administrations-, ledelses- eller tilsynsorgan, eller som har repræsentations-, beslutnings- eller kontrolbeføjelser i forhold til det europæiske politiske parti eller den europæiske politiske fond, også er ansvarlig for overtrædelsen i følgende tilfælde:
                  
                              a)
                           
                           
                              i den situation, der er omhandlet i artikel 27, stk. 2, litra a), nr. v), hvis den fysiske person ved den dom, der er omhandlet i nævnte bestemmelse, også er kendt skyldig i de omhandlede ulovlige aktiviteter
                           
                        
                              b)
                           
                           
                              i den situation, der er omhandlet i artikel 27, stk. 2, litra a), nr. vi), hvis den fysiske person også er ansvarlig for de omhandlede handlinger eller uregelmæssigheder.«
                           
                        
            
                  11)
               
               
                  Artikel 30, stk. 2, ændres således:
                  
                              a)
                           
                           
                              Første afsnit affattes således:
                              »Et europæisk politisk parti eller en europæisk politisk fond, som er blevet pålagt en sanktion for en af overtrædelserne i artikel 27, stk. 1, og stk. 2, litra a), nr. v) og vi), opfylder af denne grund ikke længere betingelserne i artikel 18, stk. 2. Europa-Parlamentets anvisningsberettigede skal derfor ophæve aftalen eller afgørelsen om bidrag eller tilskud eller EU-midler i henhold til denne forordning og skal inddrive uberettiget udbetalte beløb i henhold til aftalen eller afgørelsen om bidrag eller tilskud, herunder eventuelle ikkeanvendte EU-midler fra tidligere år. Europa-Parlamentets anvisningsberettigede inddriver også beløb, der er udbetalt uberettiget i henhold til aftalen eller afgørelsen om bidrag eller tilskud, fra en fysisk person, som er genstand for en afgørelse i henhold til artikel 27a, idet der, hvor det er relevant, tages hensyn til særlige omstændigheder, der gør sig gældende for denne fysiske person.«
                           
                        
                              b)
                           
                           
                              Andet afsnit affattes således:
                              »I tilfælde af sådan ophævelse begrænses betalinger fra Europa-Parlamentets anvisningsberettigede til de tilskudsberettigede omkostninger, som det europæiske politiske parti har afholdt, eller de støtteberettigede omkostninger, der er afholdt af den europæiske politiske fond, frem til den dato, hvor afgørelsen om ophævelse træder i kraft.«
                           
                        
            
                  12)
               
               
                  I artikel 32, stk. 1, foretages følgende ændringer:
                  
                              a)
                           
                           
                              Litra i) affattes således:
                              
                                          »i)
                                       
                                       
                                          en beskrivelse af den tekniske støtte til europæiske politiske partier«.
                                       
                                    
                        
                              b)
                           
                           
                              Litra j) affattes således:
                              
                                          »j)
                                       
                                       
                                          Europa-Parlamentets evalueringsrapport om anvendelsen af denne forordning samt om de finansierede aktiviteter som omhandlet i artikel 38, og«.
                                       
                                    
                        
                              c)
                           
                           
                              Følgende litra tilføjes:
                              
                                          »k)
                                       
                                       
                                          en ajourført liste over de medlemmer af Europa-Parlamentet, der er medlemmer af et europæisk politisk parti.«
                                       
                                    
                        
            
                  13)
               
               
                  Artikel 34 affattes således:
                  »Artikel 34
                  Retten til at blive hørt
                  Inden myndigheden eller Europa-Parlamentets anvisningsberettigede træffer en afgørelse, som kan have negativ indvirkning på rettighederne for et europæisk politisk parti, en europæisk politisk fond, en ansøger som omhandlet i artikel 8 eller en fysisk person som omhandlet i artikel 27a, skal den høre repræsentanterne for det europæiske politiske parti, den europæiske politiske fond eller ansøgeren eller den pågældende fysiske person. Myndigheden eller Europa-Parlamentet skal behørigt anføre begrundelsen for sin afgørelse.«
               
            
                  14)
               
               
                  Artikel 38 affattes således:
                  »Artikel 38
                  Evaluering
                  Efter at have hørt myndigheden offentliggør Europa-Parlamentet senest den 31. december 2021 og hvert femte år derefter en rapport om anvendelsen af denne forordning og om de finansierede aktiviteter. Rapporten skal om nødvendigt foreslå ændringer af statutten og finansieringssystemerne.
                  Senest seks måneder efter offentliggørelsen af Europa-Parlamentets rapport forelægger Kommissionen en rapport om anvendelsen af denne forordning, i hvilken der lægges særlig vægt på forordningens indvirkning på små europæiske politiske partiers og europæiske politiske fondes stilling. Rapporten skal om nødvendigt være ledsaget af et lovgivningsmæssigt forslag om ændring af denne forordning.«
               
            
                  15)
               
               
                  Følgende artikel indsættes:
                  »Artikel 40a
                  Overgangsbestemmelse
                  1.   Bestemmelserne i denne forordning, som var gældende før den 4. maj 2018, finder fortsat anvendelse for så vidt angår handlinger foretaget og forpligtelser indgået i forbindelse med finansiering af europæiske politiske partier og europæiske politiske fonde på europæisk plan for regnskabsåret 2018.
                  2.   Uanset artikel 18, stk. 2a, anmoder Europa-Parlamentets anvisningsberettigede, inden denne træffer afgørelse om en ansøgning om finansiering for regnskabsåret 2019, kun om den dokumentation, der er omhandlet i artikel 18, stk. 2a, i en periode, som begynder den 5. juli 2018.
                  3.   Europæiske politiske partier, der er registreret inden den 4. maj 2018, skal senest den 5. juli 2018 fremlægge dokumentation for, at de opfylder betingelserne i artikel 3, stk. 1, litra b) og ba).
                  4.   Myndigheden sletter et europæisk politisk parti og dets tilknyttede europæiske politiske fond fra registret, hvis det pågældende parti ikke inden den frist, der er fastsat i stk. 3, godtgør, at det opfylder betingelserne i artikel 3, stk. 1, litra b) og ba).«
               
            Artikel 2
      Denne forordning træder i kraft på dagen for offentliggørelsen i Den Europæiske Unions Tidende.
      
         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 3. maj 2018.
         
            
               På Europa-Parlamentets vegne
            
            A. TAJANI
            
               Formand
            
         
         
            
               På Rådets vegne
            
            L. PAVLOVA
            
               Formand
            
         
      
      
         (1)  EUT C 129 af 11.4.2018, s. 96.
      
         (2)  EUT C 18 af 18.1.2018, s. 1.
      
         (3)  Europa-Parlamentets holdning af 17.4.2018 (endnu ikke offentliggjort i EUT) og Rådets afgørelse af 26.4.2018.
      
         (4)  Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (EUT L 317 af 4.11.2014, s. 1).
      
         (5)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).